გრეჰემ თორნიკროფთის ლექცია ილიაუნიში
2011-12-01 16:05 (Asia/Dubai)
23 დეკემბერს, 13.00 სთ-ზე, ილიას სახელმწიფო უნივერსიტეტის A101 აუდიტორიაში (A კორპუსი, ჭავჭავაძის 32) გაიმართება ლონდონის სამეფო კოლეჯის ფსიქიატრიის ინსტიტუტის პროფესორის, გრეჰემ თორნიკროფთის საჯარო ლექცია თემაზე: “ჰოსპიტალური და სათემო/თემზე დაფუძნებული ფსიქიკური ჯანმრთელობის სამსახურების ბალანსირება”.
გრეჰემ თორნიკროფთის კვლევის ძირითადი არეებია ფსიქიკური ჯანმრთელობის პოლიტიკა, ფსიქიატრიული სერვისები; ინდივიდუალური და მოსახლეობის საჭიროებების შეფასება; მტკიცებულებებზე დაფუძნებული პოლიტიკა.
შეხვედრა იმართება ილიას სახელმწიფო უნივერსიტეტის ბიზნესის ფაკულტეტის სამაგისტრო და სადოქტორო პროგრამის „ჯანდაცვის პოლიტიკა და მენეჯმენტი“ და ფონდის „გლობალური ინიციატივა ფსიქიატრიაში“ ეგიდით.

ერთობლივი შვეიცარიულ-ქართული პროექტი ”ნერგი”
2011-12-02 14:27
3 დეკემბერს, 19:00 საათზე, ილიას სახელმწიფო უნივერსიტეტში (G 106 – ე აუდიტორია, გ. წერეთლის 2, ყოფილი ენციკლოპედიის შენობა) გაიმართება ერთობლივი შვეიცარიულ-ქართულ პროექტ ”ნერგის” პრეზენტაცია. ტრავმატიზირებულ ბავშვებთან და მოზარდებთან ერთობლივი მუშაობის ქართული და შვეიცარიული გამოცდილების გაცნობა – ეს არის აღნიშნული პროექტის მიზანი. ილიას სახელმწიფო უნივერსიტეტის წარმომადგენლები პირდაპირი ჩართვით მონაწილეობას მიიღებენ ღონისძიებაში, რომელიც შვეიცარიაში გაიმართება. მითოდრამის ქართული ჯგუფი უკვე რამდენიმე წელია ინტენსიურად მუშაობს. ჩატარებულია სესიათა ციკლი ბავშვთა და მოზარდთა 30 ჯგუფთან. პროექტ ,,ნერგის” ინიციატივით 2011 წლის 27-28 მაისს ილიას სახელმწიფო უნივერსიტეტში ჩატარდა საერთაშორისო კონფერენცია ”კრიზისში მყოფ ბავშვთა და მოზარდთა დახმარება”, რომელშიც ჩვენი უნივერსიტეტის ფსიქოლოგიის მიმართულების პროფესორები, დოქტორანტები და სტუდენტები მონაწილეობდნენ.

პოეზიისა და კლასიკური მუსიკის საღამო
2011-12-05 14:18
7 დეკემბერს, 18:00 საათზე, ილიას სახელმწიფო უნივერსიტეტის შემოქმედთა კლუბი „ლემადე” ილიაუნის თეატრში (ი.ჭავჭავაძის გამზ.32) პოეზიისა და კლასიკური მუსიკის საღამოს გამართავს. შემოქმედთა კლუბი „ლემადე“ ილიას სახელმწიფო უნივერისტეტის III კურსის სტუდენტმა ლიკა ოხანაშვილმა 2011
წლის 11 აპრილს დააფუძნა, მას ფილიალი თბილისის ჰუმანიტარულ უნივერსიტეტშიც აქვს.
კლუბის მიზანია ნიჭიერი სტუდენტების – პოეტების, მუსიკოსების, მხატვრების აღმოჩენა და შემოქმედებითი საღამოების საშუალებით მათი საზოგადოებისთვის გაცნობა.
შემოქმედებით საღამოებს კლუბი „ლემადე“ პერიოდულად ატარებს.
საღამოს გახსნის ილიას სახელმწიფო უნივერსიტეტის სტუდენტი, ახალგაზრდა კომპოზიტორი თორნიკე დადეგაშვილი, ფორტეპიანოზე დაუკრავს ამავე უნივერსიტეტის სტუდენტი თამთა დვალი, ლექსებს წაიკითხავენ როგორც ილიას სახელმწიფო უნივერსიტეტის, ასევე თბილისის ჰუმანიტარული სასწავლო უნივერსიტეტის სტუდენტები.
საღამოს გაუძღვებიან კლუბის პიარ-მენეჯერი დავით გოგშელიძე და კლუბის წევრები: ანი პოგოსიანი, ირაკლი კორსაველი და ანი ქირია.

უნიკინო 9 დეკემბერს: ”მზიანი ორშაბათები”
2011-12-06 13:27
პარასკევს, 9 დეკემბერს, 18:00 საათზე, ილიას უნივერსიტეტის A კორპუსში, 101-ეაუდიტორიაში, ნაჩვენები იქნება ფერნანდო ლეონ დე არანოას ფილმი “მზიანი ორშაბათები” (2002). ფილმის ჩვენება ხორციელდება ილიას უნივერსიტეტის ესპანური კინოკლუბის ინიციატივით.
დასწრება თავისუფალია.

პროფესორი ნიკლაუს ლარგიერი ილიაუნიში
2011-12-07 10:27
ილიას სახელმწიფო უნივერსიტეტში ბერკლის უნივერსიტეტის პროფესორი ნიკლაუს ლარგიერი 8 დეკემბრიდან ჩაატარებს ლექცია-სემინარებს.
8 დეკემბერი, ხუთშაბათი, 18.00 სთ. “სხეულები ლოცვისას: გრძნობა, შეგრძნება და სურვილის ხელოვნება” (“Bodies in Prayer: Sense, Sensation, and the Art of Desire”), ილიას სახელმწიფო უნივერსიტეტი, ჭავჭავაძის 32, ა კორპუსი, პირველი სართული, აუდიტორია 101.

დოქტორ კენეტ პრევიტის საჯარო ლექცია
2011-12-07 10:59
13 დეკემბერს, სამშაბათს, 17:00 საათზე, ილიას სახელმწიფო უნივერსიტეტის G106 აუდიტორიაში (G კორპუსი, გ.წერეთლის 2, ადმინისტრაციული F კორპუსის უკან) გაიმართება კოლუმბიის უნივერსიტეტის პროფესორის, დოქტორ კენეტ პრევიტის საჯარო ლექცია თემაზე: “Evidence-Based-Policy” is the Wrong Goal.” /„“წყაროებზე დამყარებული“ პოლიტიკა მცდარი მიზანია“.
დასწრება თავისუფალია.
დოქტორი პრევიტი კოლუმბიის უნივერსიტეტის საერთაშორისო და საჯარო საქმეთა სკოლის (SIPA) პროფესორია პოლიტიკური მეცნიერებების მიმართულებით. ის სხვადასხვა დროს იყო მიწვეული პროფესორი სტენფორდის, ვაშინგტონის, ნაირობის, მაკერერესა და „ახალი სკოლის“ უნივერსიტეტებში (ამ უკანასკნელში მას დეკანის თანამდებობაც ეკავა). პრევიტის პროფესიული საქმიანობა მოიცავს ისეთ თანამდებობებს, როგორებიცაა: შეერთებული შტატების აღწერის ბიუროს დირექტორი, ეროვნული აზრის კვლევის ცენტრის დირექტორი, სოციალურ მეცნიერებათა კვლევითი საბჭოს პრეზიდენტი და როკფელერის ფონდის მთავარი ვიცე-პრეზიდენტი. მის მრავალრიცხოვან ჯილდოებს შორის აღსანიშნავია გუგენჰეიმის სტიპენდია, კარნეგი მელონის უნივერსიტეტის საპატიო ხარისხი, სოციალური კვლევის დარგში გამორჩეული სამსახურის ჯილდო „ახალი სკოლის“ უნივერსიტეტიდან და ა.შ. დოქტორ პრევიტს ასევე გამოქვეყნებული აქვს რამდენიმე წიგნი პოლიტიკურ მეცნიერებებზე, 100-ზე მეტი სამეცნიერო სტატია და უამრავი სხვა პუბლიკაცია მსოფლიოს პრესტიჟულ გამოცემებში. ის ფლობს მაგისტრის ხარისხს ვაშინგტონის უნივერსიტეტიდან, მკვლევარის ხარისხს ჰარვარდის საღვთისმეტყველო სკოლიდან და დოქტორის ხარისხს სტენფორდის უნივერსიტეტიდან.
შეხვედრა იმართება ილიას სახელმწიფო უნივერსიტეტისა და კოლუმბიის უნივერსიტეტის პარტნიორული შეთანხმების ფარგლებში, აღმოსავლეთ-დასავლეთის მართვის ინსტიტუტისა (EWMI) და ამერიკის შეერთებული შტატების საერთაშორისო განვითარების სააგენტოს (USAID) პროგრამის – „საჯარო პოლიტიკის, ადვოკატირებისა და სამოქალაქო საზოგადოების განვითარება საქართველოში (G-PAC)“ ეგიდით.
დამატებითი ინფორმაციისთვის მოგვმართეთ:
ტელ.: 577 720013
ელ. ფოსტა: archil.sumbadze@iliauni.edu.ge
არჩილ სუმბაძე – საჯარო ადმინისტრირების სამაგისტრო პროგრამის კოორდინატორი.

”საერთაშორისო პოლიტიკის” თარგმანის პრეზენტაცია
2011-12-07 16:08
14 დეკემბერს, 13:00 საათზე, ილიას სახელმწიფო უნივერსიტეტის წიგნის მაღაზია ”ლიგამუსში” (ი. ჭავჭავაძის გამზ.32) გაიმართება რობერტ არტისა და რობერტ ჯერვისის კრებულ ”საერთაშორისო პოლიტიკის” ქართული თარგმანის პრეზენტაცია.
ილიას სახელმწიფო უნივერსიტეტმა 2011 წელს გამოსცა რობერტ არტისა და რობერტ ჯერვისის ”საერთაშორისო პოლიტიკის” ქართული თარგმანი. არტისა და ჯერვისის რედაქტორობით შედგენილ კრებულში შესულია კლასიკური ტექსტები საერთაშორისო ურთიერთობების შესახებ. თავად ეს კრებული უკვე კლასიკად იქცა და ამერიკაში წელს მეათედ გამოიცა. პირველი გამოცემა 1973 წელს შედგა. ქართული ტექსტი სწორედ ბოლო, მეათე გამოცემის მიხედვითაა შექმნილი. კრებული გამოადგება როგორც საერთაშორისო ურთიერთობების სტუდენტებსა და მკვლევრებს, ასევე გადაწყვეტილების მიმღებ პირებს. მისი გაცნობა საინტერესო იქნება ფართო საზოგადოებისათვისაც.
წიგნში საუბარია ძალისა და პრინციპების როლზე სახელმწიფოს მართვაში, ანარქიაზე, მის შედეგებზე და შერბილების ხერხებზე, ასევე ძალის პოლიტიკურ სარგებლიანობაზე. მაგალითადაა მოყვანილი თვითმკვლელი ტერორისტების სტრატეგიული ლოგიკა და ახალი და ძველი ომები. წიგნში ასევე შევხვდებით ნაშრომებს საერთაშორისო პოლიტიკურ ეკონომიკასა და გლობალიზაციაზე, ადამიანის უფლებებზე, საერთაშორისო სამართალზე და სხვა ცნებებსა თუ თანამედროვე საკითხებზე საერთაშორისო პოლიტიკაში.

"სინგაპური VS ნიდერლანდები"
2011-12-08 10:32
16 დეკემბერს, 17.00 საათზე, ილიას სახელმწიფო უნივერსიტეტში (106 აუდიტორია, G კორპუსი, გ. წერეთლის 2, ადმინისტრაციული F კორპუსის უკან, ყოფილი ენციკლოპედიის შენობა) გაიმართება ილიას სახელმწიფო უნივერსიტეტის პროფესორის, დოქტორ თენგიზ ვერულავას საჯარო ლექცია თემაზე: “პიროვნულ პასუხისმგებლობაზე დაფუძნებული ჯანდაცვის სისტემა VS სოლიდარული დაზღვევა” (ნიდერლანდების რეგულირებადი სადაზღვევო სისტემა და სინგაპურის ჯანდაცვის შემნახველი ანაბრები).
დასწრება თავისუფალია.
შეხვედრა იმართება ილიას სახელმწიფო უნივერსიტეტის ბიზნესის ფაკულტეტის სამაგისტრო და სადოქტორო პროგრამის „ჯანდაცვის პოლიტიკა და მენეჯმენტი“ ეგიდით.
დამატებითი ინფორმაციისთვის მოგვმართეთ:
ტელ.: 577 28 48 49.

შეხვედრა ვლადიმირ ბუკოვსკისთან
2011-12-08 13:20
8 დეკემბერს, 18.00 საათზე, ილიას სახელმწიფო უნივერსიტეტის წიგნის მაღაზია ”ლიგამუსში” გაიმართება შეხვედრა ვლადიმირ ბუკოვსკისთან.
ვლადიმირ ბუკოვსკი არის 1960-1970- იანი წლების დისიდენტური მოძრაობის წევრი, მწერალი, ნეიროფსიქოლოგი და პოლიტიკური აქტივისტი. ბუკოვსკი იყო ერთ-ერთი პირველი, რომელმაც გამოააშკარავა და ისაუბრა საბჭოთა კავშირში პოლიტიკურ პატიმრებზე განხორციელებულ ფსიქიატრიულ ზემოქმედებაზე.
მან 12 წელი საბჭოთა ციხეში, მუშათა ბანაკში და ფსიქიატრიულ საავადმყოფოში გაატარა. ის არის კომუნიზმის მსხვერპლთა ხსოვნის ფონდის საერთაშორისო მრჩეველთა საბჭოს წევრი.
1963-1965 წლებში ბუკოვსკი დააკავეს მოსკოვის ცენტრში პოეზიის საღამოს მოწყობის გამო. 1965 წელს მისი ორგანიზებით გაიმართა დემონსტრაციები, რომელიც მიზნად ისახავდა ცნობილი მწერლების, ანდრეი სინიავსკისა და იული დანიელის დაცვას. დემონსტრაციებამდე 3 დღით ადრე ბუკოვსკი ყოველგვარი განაჩენის გარეშე 1966 წლის ივლისამდე დაატუსაღეს.
1971 წელს ბუკოვსკიმ მოახერხა დასავლეთისთვის წარედგინა 150 – გვერდიანი დოკუმენტი, რომელშიც აღწერილი იყო პოლიტიკური მიზნებისათვის ფსიქიატრიული ინსტიტუტების გამოყენება საბჭოთა კავშირში. 1972 წელს სასამართლოს გადაწყვეტილებით, მწერალი დაადანაშაულეს საბჭოთა ფსიქიატრიისადმი ცილის წამებაში, უცხოურ პრესასთან კონტაქტსა და ანტისაბჭოური პუბლიკაციების გავრცელებაში. 1976 წლიდან ბუკოვსკი ცხოვრობს კემბრიჯში, ინგლისში.
1983 წელს კი ბუკოვსკი ხდება პრეზიდენტი საერთაშორისო ანტიკომუნისტური ორგანიზაციისა, რომლის მიზანი იყო დისიდენტებისა და დემოკრატიული მოძრაობების კოორდინირება, ორგანიზებული ანტისაბჭოური გამოსვლებისა და დემონსტრაციების დაცვა კომუნისტურ ქვეყნებში.
1992 წელს მოსკოვის მერიის ლიბერალმა წარმომადგენლებმა შესთავაზეს ბუკოვსკის მოსკოვის მერის არჩევნებში მონაწილეობის მიღება, თუმცა მწერალმა უარი თქვა ამ შემოთავაზებაზე.
1997 წელს ფლორენციაში გამართულ შეხვედრაზე ის აირჩიეს თავისუფლების კომიტეტების გენერალურ დირექტორად. ეს არის საერთაშორისო მოძრაობა, რომლის მიზანია თავისუფლების კულტურის დაცვა და გაძლიერება ყველგან. ბუკოვსკიმ სხვა მწერლებთან და ისტორიკოსებთან ერთად საფუძველი ჩაუყარა კომუნიზმის მსხვერპლთა ხსენების დღის აღნიშვნას ყოველწლიურად, 7 ნოემბერს.
2002 წელს ბუკოვსკი ხდება თანადამფუძნებელი „კომიტეტი 2008“-ის რუსეთის დუმის მემარჯვენე ძალების ლიდერ ბორის ნემცოვთან ერთად. კომიტეტის მთავარი მიზანი იყო რუსული დემოკრატიული ოპოზიციის დაცვა, თავისუფალი და სამართლიანი საპრეზიდენტო არჩევნების ჩატარება (2008).
2007 წლის 28 მაისს, ბუკოვსკიმ გადაწყვიტა, მიეღო მონაწილება რუსეთის საპრეზიდენტო არჩევნებში. მისი კანდიდატურა წამოაყენეს ცნობილმა პოლიტიკურმა აქტივისტებმა და მწერლებმა. 800 მეტმა მონაწილემ დაუჭირა მხარი ბუკოვსკის კანდიდატურას და წარუდგინეს რეგისტრაციის მოთხოვნა ცენტრალურ საარჩევნო კომისიას. ცენტრალური საარჩევნო კომისიის გადაწყვეტილებით, მწერალმა ვერ მიიღო მონაწილეობა არჩევნებში, რადგან ბოლო 10 წლის განმავლობაში არ ცხოვრობდა რუსეთის ტერიტორიაზე. ბუკოვსკიმ გადაწყვეტილება გაასაჩივრა უზენაეს სასამართლოში.
ბუკოვსკი არის მრავალი პუბლიკაციის ავტორი. მათ შორის აღსანიშნავია: „საბჭოთა კავშირი: უტოპიიდან კატასტროფამდე“ (USSR: From Utopia to Disaster”), „განაჩენი მოსკოვში“ (Judgment in Moscow), „რუსეთის სხვა მწერლები“ (Russia’s Other Writers) და სხვა. ცნობილ წიგნში „სახელმძღვანელო ფსიქიატრიაზე დისიდენტებისთვის” (Manual on Psychiatry for Dissenters) ბუკოვსკიმ ისაუბრა პოლიტიკური ფსიქიატრიის პოტენციურ მსხვერპლზე და ასევე ინსტრუქციებზე, თუ როგორ უნდა მოიქცეს დისიდენტი სასამართლო დაკითვის დროს, რომ ფსიქიკურად ავადმყოფად არ მიიჩნიონ.

გამოფენა ილიაუნის ავსტრიულ ბიბლიოთეკაში
2011-12-08 16:28
ილიას სახელმწიფო უნივერსიტეტის ავსტრიული კულტურის ცენტრი აწყობს ცნობილი ავსტრიელი კომპოზიტორის, გუსტავ მალერისადმი მიძღვნილ გამოფენას, რომელიც გაიხსნება 2011 წ. 13 დეკემბერს, 11. 00 სთ-ზე. გამოფენა გაგრძელდება 2012 წლის 30 იანვრამდე.
მისამართი: ილიას სახელმწიფო უნივერსიტეტი, ქ. ჩოლოყაშვილის გამზ. 3/5, H-კორპუსი.

სემინარი ”ესთეტიკის დაბადება”
2011-12-09 15:24
ილიას სახელმწიფო უნივერსიტეტში ბერკლის უნივერსიტეტის პროფესორი ნიკლაუს ლარგიერი ჩაატარებს სემინარს:
სემინარი: პარასკევი, 9 დეკემბერი, 16.00 სთ. ”ესთეტიკის დაბადება”, ილიას სახელმწიფო უნივერსიტეტი, ჭავჭავაძის 32, ა კორპუსი, პირველი სართული, აუდიტორია 103.

სემინარი ”ესთეტიკის დაბადება” (გაგრძელება)
2011-12-09 15:29
ილიას სახელმწიფო უნივერსიტეტში ბერკლის უნივერსიტეტის პროფესორი ნიკლაუს ლარგიერი ჩაატარებს სემინარს:
12 დეკემბერი, ორშაბათი, 16.00 სთ. ”ესთეტიკის დაბადება” (გაგრძელება), ილიას სახელმწიფო უნივერსიტეტი, ჭავჭავაძის 32, ა კორპუსი, პირველი სართული, აუდიტორია 101.

სადაზღვევო კომპანიების რეიტინგული კვლევა
2011-12-09 16:05
21 დეკემბერს, 14.00 საათზე, ილიაუნის 101-ე აუდიტორიაში (ი. ჭავჭავაძის გამზ.32) გაიმართება პროექტ „სადაზღვევო კომპანიების რეიტინგული კვლევის“ პრეზენტაცია. პროექტი ხორციელდება ბიზნესის ფაკულტეტის „ჯანდაცვის პოლიტიკის და მენეჯმენტის“ და „სადაზღვევო საქმის“ სამაგისტრო და სადოქტორო პროგრამების ფარგლებში.
კვლევის მიზანია სადაზღვევო კომპანიების რეიტინგული შეფასების ინსტრუმენტების შექმნა.
საქართველოს ჯანმრთელობის სადაზღვევო ბაზარზე ათეულზე მეტი კომპანია უწევს ერთმანეთს კონკურენციას, რაც დადებითი მოვლენაა დაზღვეულთა ინტერესების დაცვის თვალსაზრისით. თუმცა, კონკურენცია და არჩევანის შესაძლებლობა არ ნიშნავს მომხმარებლისათვის სასურველი შედეგის მიღწევის უზრუნველყოფას, რადგან რიგ შემთხვევებში არსებული ეკონომიკური მდგომარეობის გამო კონკურენცია ფასის მიხედვით გადაწონის ხარისხის მიხედვით კონკურენციას.
მომხმარებელს უჭირს სადაზღვევო ბაზარზე ორიენტირება. მისთვის რთულია სხვადასხვა სადაზღვევო კომპანიის მიერ მოწოდებულ სადაზღვევო პაკეტებს შორის ამოარჩიოს ის გეგმა, რომელიც ყველაზე მეტად მიესადაგება მის საჭიროებებს. ამასთან ერთად, არ ხდება ინფორმაციული უკუკავშირი – სადაზღვევო კომპანიები ვერ იღებენ ინფორმაციას მათ მიერ მიწოდებული პროდუქტის შესახებ, რაც, თავის მხრივ, ხელს უშლის მომავალში კიდევ უფრო ეფექტური სადაზღვევო გეგმების შექმნას.
მომხმარებლის ინტერესების დაცვის ერთ-ერთ ეფექტურ საშუალებას წარმოადგენს სადაზღვევო ორგანიზაციების რეიტინგული კვლევების დანერგვა. რეიტინგული კვლევა გულისხმობს კომპანიების შეფასებას წინასწარ დადგენილი ინდიკატორების საშუალებით. მსგავსი კვლევები ხელს შეუწყობს როგორც მომხმარებლისთვის არჩევანის გაადვილებას, ასევე კომპანიებს შორის კონკურენციის გაზრდას და მიწოდებული პროდუქტის ხარისხის ამაღლებას.
აღსანიშნავია, რომ ასეთი პრაქტიკა არსებობს მრავალ ქვეყანაში, სადაც ყოველწლიურად ხორციელდება სადაზღვევო კომპანიების რეიტინგული კვლევა და მიღებული შედეგებით საზოგადოების ინფორმირება.
პროექტის პრეზენტაციას გაუძღვება ბიზნესის ფაკულტეტის სამაგისტრო და სადოქტორო პროგრამების „ჯანდაცვის პოლიტიკის და მენეჯმენტის“ და „სადაზღვევო საქმის“ ხელმძღვანელი, პროფესორი თენგიზ ვერულავა.
დამატებითი ინფორმაციისთვის მოგვმართეთ:
ტელ.: 577 28 48 49
ელ. ფოსტა: tengiz.verulava@iliauni.edu.ge

ღონისძიება იტალიის კულტურის ცენტრში
2011-12-09 16:28, 2011-12-15 16:24
პარასკევს, 17:30 საათზე, იტალიის კულტურის ცენტრში (ილიას სახელმწიფო უნივერსიტეტი, ჩოლოყაშვილის ქ. 3/5, კორპუსი 3, ოთახი H 109) ჩატარდება პროფ. ნოდარ ლადარიას სემინარი ”დანტეს განმარტებანი” (ქართულ ენაზე).
დასწრება თავისუფალია.

სტუდენტების შეხვედრა პროკრედიტ ბანკის წარმომადგენელთან
2011-12-09 16:52
ბიზნესის ფაკულტეტის ორგანიზებით ა.წ. 14 დეკემბერს, 16.00 საათზე, ილიას სახელმწიფო უნივერსიტეტში (G 106-ე აუდიტორია, მის.: ჩოლოყაშვილის 3/5) გაიმართება სტუდენტების შეხვედრა პროკრედიტ ბანკის ადამიანური რესურსების სამმართველოს უფროსთან, ნინო ბაქარაშვილთან და კადრების შერჩევის სპეციალისტთან, მაკა ხეცურიანთან, პროკრედიტ ბანკის მიერ გამოცხადებულ „ახალგაზრდა ბანკირების პროგრამის“ (www.procreditbank.ge/career) ფარგლებში. ბანკი დაინტერესებულ ახალგაზრდებს დასაქმებისა და კარიერის შექმნის უნიკალურ შესაძლებლობას სთავაზობს. პროგრამის ხანგრძლივობაა 6 თვე, მისი მსვლელობისას მონაწილეებზე გაიცემა ყოველთვიური სტიპენდია, ხოლო რეგიონის წარმომადგენლებს ბანკი დროებითი საცხოვრებლითაც უზრუნველყოფს.
დასწრება თავისუფალია.

თანამშრომლობის მემორანდუმი საქსტატთან
2011-12-12 10:47
13 დეკემბერს, 12.00 საათზე, G106 – ე აუდიტორიაში (გ. წერეთლის 2, ყოფილი ენციკლოპედიის შენობა) ილიას სახელმწიფო უნივერსიტეტი და საქართველოს სტატისტიკის ეროვნული სამსახური თანამშრომლობის მემორანდუმს გააფორმებენ. მემორანდუმით, რომელსაც სტატისტიკის ეროვნული სამსახურის აღმასრულებელი დირექტორი ზაზა ჭელიძე და ილიას სახელმწიფო უნივერსიტეტის რექტორი გიგი თევზაძე მოაწერენ ხელს, განისაზღვრება საქსტატსა და ილიას სახელმწიფო უნივერსიტეტს შორის თანამშრომლობის ძირითადი პრინციპები, რაც უზრუნველყოფს სტატისტიკის მწარმოებლებსა და მომხმარებლებს შორის დიალოგის წარმოებას.
მემორანდუმის საფუძველზე საქსტატი ილიას სახელმწიფო უნივერსიტეტს უზრუნველყოფს პერიოდული საინფორმაციო პაკეტებით, შეიქმნება ერთობლივი სამუშაო ჯგუფები, მოეწყობა შეხვედრები სტუდენტებთან და უნივერსიტეტის პროფესორ–მასწავლებლებთან.
მემორანდუმის გაფორმების დასრულების შემდეგ ზაზა ჭელიძე სტუდენტებს გააცნობს საქსტატის საქმიანობას და წაუკითხავს ლექციას სტატისტიკის მნიშვნელობის, სტატისტიკური კვლევების შინაარსისა და პერიოდულობის შესახებ.

ღონისძიება იტალიის კულტურის ცენტრში
2011-12-12 17:55
ოთხშაბათს, 18:00 საათზე, იტალიის კულტურის ცენტრში (ილიას სახელმწიფო უნივერსიტეტი, ჩოლოყაშვილის ქ. 3/5, კორპუსი 3, ოთახი H 109) ჩატარდება ღონისძიება მიძღვნილი იტალიის გაერთიანების 150 წლისთავისადმი (იტალიურ ენაზე).
დასწრება თავისუფალია.

უნიკინო 16 დეკემბერს: ”პარიზი 888”
2011-12-14 16:18
პარასკევს, 16 დეკემბერს, 18:00 საათზე, ილიას უნივერსიტეტის A კორპუსში, 101-ეაუდიტორიაში, ნაჩვენები იქნება დოკუმენტური ფილმი ჰიჩ-ჰაიკინგზე პარიზი 888.
თარგმანი ანნა კორიფაძე.

ერაზმუს მუნდუსის საინფორმაციო შეხვედრა
2011-12-16 10:36
2011 წლის 19 დეკემბერს, 16:00 საათზე, ილიას სახელმწიფო უნივერსიტეტის G 106 აუდიტორიაში (გ. წერეთლის 2, ყოფილი ენციკლოპედიის შენობა) გაიმართება Erasmus Mundus-ის მეორე აქტივობის პროექტის ALRAKIS საინფორმაციო შეხვედრა.
ALRAKIS-ის ფარგლებში განხორციელდება გაცვლები საბაკალავრო, სამაგისტრო, სადოქტორო და პოსტსადოქტორო საფეხურებზე. პროექტი ასევე ითვალისწინებს აკადემიური და ადმინისტრაციული პერსონალის მობილობას.
პროგრამის შესახებ დეტალური ინფორმაცია იხილეთ შემდეგ ბმულებზე: http://www.iliauni.edu.ge/index.php?lang_id=GEO&sec_id=900; http://www.alrakis.eu.

შეხვედრა სასტუმრო Holiday Inn-ის დირექტორთან
2011-12-20 12:24
21 დეკემბერს, 13:00 საათზე, ილიას სახელმწიფო უნივერსიტეტში (G 106 აუდიტორია, ყოფილი ენციკლოპედიის შენობა, გ. წერეთლის 2) საჯარო ლექციას გამართავს სასტუმრო Holiday Inn-ის გენერალური დირექტორი ვალერი ჩეხერია.
ლექციის თემა იქნება ” საერთაშორისო ბრენდი ქართული საკადრო რესურსით ქვეყნის ტურიზმის განვითარებაში”.
დასწრება თავისუფალია.

უნიკინო 23 დეკემბერს: ”რებეკა”
2011-12-20 13:07
პარასკევს, 23 დეკემბერს, 18:00 საათზე, ილიას უნივერსიტეტის A კორპუსში, 101-ეაუდიტორიაში, ნაჩვენები იქნება ალფრედ ჰიჩკოკის ფილმი ”რებეკა” (1940). მონაწილეობენ: ჯოან ფონტეინი, ლოურენს ოლივიე, ჯორჯ სანდერს, იუდით ანდერსონი. ფილმის ჩვენება ხორციელდება საზოგადოებრივი მაუწყებლის პირველი არხის ხელშეწყობით.
დასწრება თავისუფალია.

ილიაუნის ახალი პროექტის პრეზენტაცია
2011-12-20 15:25
ილიას სახელმწიფო უნივერსიტეტი გიწვევთ ახალი პროექტის პრეზენტაციაზე universety.org – პორტალი, რომელიც ყოველ ჩვენგანს უზრუნველყოფს საუნივერსიტეტო განათლების საფუძვლებით, დროითი და სივრცითი შეზღუდვების გარეშე. რას ნიშნავს ეს და რატომ არის ილიაუნი ყველაზე სწრაფად განვითარებადი უნივერსიტეტი, ნახეთ და მოუსმინეთ 20 დეკემბერს, 17.00 საათზე ილიას სახელმწიფო უნივერსიტეტის ბიომეცნიერების (G) კორპუსის საკონფერენციო დარბაზში. (გ. წერეთლის ქ. 3, ყოფილი ენციკლოპედიის შენობა, ვაკის პარკთან).

ახალი წიგნის "დაუჯდომელი"-ს პრეზენტაცია
2011-12-20 16:03
ხუთშაბათს, 22 დეკემბერს, 18.00 საათზე, წიგნის კაფე-მაღაზია “ლიგამუსში” (ი. ჭავჭავაძის გამზ.32) გაიმართება პაატა შამუგიას ახალი წიგნის “დაუჯდომელი”-ს პრეზენტაცია.
დასწრება თავისუფალია.

ღონისძიება იტალიის კულტურის ცენტრში
2011-12-21 17:04
23 დეკემბერს, პარასკევს, 17:30 საათზე, იტალიის კულტურის ცენტრში (ილიას სახელმწიფო უნივერსიტეტი, ჩოლოყაშვილის ქ. 3/5, კორპუსი 3, ოთახი H 109) ჩატარდება პროფ. ნოდარ ლადარიას სემინარი ”დანტეს განმარტებანი” (ქართულ ენაზე).
დასწრება თავისუფალია.

ირანული დოკუმენტური ფილმების ჩვენება
2011-12-22 16:46
შაბათს, 24 დეკემბერს, ილიას სახელმწიფო უნივერსიტეტში (გ.წერეთლის 3, ყოფილი ენციკლოპედიის შენობა) თეირანის უნივერსიტეტის კავკასიის კვლევების ინსტიტუტის ორგანიზებით ჩატარდება ირანული დოკუმენტური ფილმის დღე. ინსტიტუტის წარმომადგენლები იქნებიან რეგიონალური დირექტორი და უფროსი მკვლევარი ჰამედ კაზემზაზე და არქეოლოგი და უფროსი მკვლევარი ანაიტა შახროხი. ღონისძიებაზე იქნება ნაჩვენები ირანული მხატვრული და დოკუმენტური ფილმები.

1. სოციალური დოკუმენტური ფილმები ( 11:00-13:45)
• შვიდი უსინათლო ოპერატორი ქალი
რეჟისორი: მოჰამედ შირვანი
ენა: სპარსული
ტიტრები: ინგლისური
რეჟისორმა მოჰამედ შირვანმა უსინათლო ქალთა ჯგუფს ჩაუტარა ტრენინგები კინო-ოპერატორობაში, შეასწავლა მათ, როგორ აღბეჭდონ კადრზე გარშემომყოფები პატარა ვიდეო-კამერით, მხედველობის მქონე ადამიანების დახმარების გარეშე.
ამ მუშაობის შედეგად უსინათლო ადამიანების რეჟისურით შეიქმნა მოკლე დოკუმეტური ფილმები:
1.”საუბარი კედელთან”(სარა პარტო)
2.”მოწმის სიკვდილი”(შოკოფე დავარნეჟა)
3.”სიცოცხლის ბილიკი”(ნარგიზ ჰაქიქატი)
4.”ბოლო ღამის ჩანაწერები”(ბანაფშე ახმადი)
5.”მწველი ალი” (მაჰდის ელაჰი)
6.”კარგი ღამე”(ნაგმეჰ აფიატი)
7.”სიყვარული”(ნედა ჰაქიქატი)

• ”რიტმის გარეშე”
რეჟისორი: მოჯტაბა მირტამასბი
ენა: სპარსული
ტიტრები: ინგლისური
ფილმი შეეხება ირანულ ანდერგრაუნდ მუსიკას, მასთან დაკავშირებულ პრობლემებს და შეზღუდვებს.
2. ისტორიული, არქეოლოგიური და კულტურული დოკუმენტური ფილმები (14:00-17:45)

• ”ირანი, რევოლუციური კინემატოგრაფია”
რეჟისორი: ნადერ ტ.ჰომაიონი
ენა:ინგლისური, სპარსული
ტიტრები: ინგლისური
ფილმი ეხება ირანული ფილმის ისტორიას (1978 წლის ირანის რევოლუციამდე და მის შემდეგ).
• ”კალ ჯენი”
რიჟისორი: მოჰამედ მოქამადი
ენა: სპარსული
ტიტრები: ინგლისური
ეს ფილმი გადაღებულია დოკუმენტური ფილმის შემქმნელების მიერ არქეოლოგიურ ექსპედიციაზე, რომელიც ჩატარდა ირანის ცენტრში არსებულ ტერიტორიაზე ”კალ ჯენზე”.
• ”სარა ხათუნი”
რეჟისორი: მაჰმუდ კიანი ფლავარჯონი
ენა: სპარსული
ტიტრები: ინგლისური
ფილმი ეხება ირანის ცენტრში, ისპაფანთან ახლოს მდებარე ისტორიულ და რელიგიურ ადგილს, რომელსაც ერთდროულად იყენებდნენ როგორც ებრაელები, ასევე მუსლიმები.
• ”ვარ ჯამ”
რეჟისორი: მოჰამედ მოქამადი
ენა: სპარსული
ტიტრები: ინგლისური
ფილმი ეხება ირანის ერთ-ერთ არქეოლოგიურ რეგიონს, მასში აღწერილია გათხრებთან დაკავშირებული ისტორია და მის დროს აღმოჩენილი ნივთების კავშირი ისტორიულ და ლიტერატურულ წყაროებთან.
• ”აღდგენილი პერსეპოლისი”
რეჟისორი: ფარზინ რეზაიანი
ენა: ინგლისური, სპარსული
ტიტრები: ინგლისური
ფილმი ეხება ანტიკური ირანის კულტურას და ისტორიას აქამენიანთა იმპერიის პერიოდში. ფილმში ნაჩვენებია პერსეპოლისის ვირტუალური რეკონსტრუქცია.

3. იალდას ღამის (წლის ყველაზე გრძელი ღამე) აღსანიშნავად გადაღებული ირანული მუსიკალური რგოლი (18:00-18:30).

წიგნის “მსოფლიო რელიგიები” პრეზენტაცია
2011-12-26 11:49
26 დეკემბერს, 16.00 საათზე, ილიას სახელმწიფო უნივერსიტეტის წიგნის მაღაზია ”ლიგამუსში” (ი.ჭავჭავაძის გამზ. 32) მშვიდობის, დემოკრატიის და განვითარების კავკასიური ინსტიტუტის ორგანიზებით გაიმართება ზურაბ ჯაშის და დავით თინიკაშვილის წიგნის “მსოფლიო რელიგიები” პრეზენტაცია.
სტუმრები ასევე გაეცნობიან კავკასიური ინსტიტუტის და კონრად ადენაუერის ფონდის ახალ პროექტს “მსოფლიო რელიგიების კლუბი”.

ღამის შოუს სტუდიის კასტინგი ილიაუნიში
2011-12-26 14:01
27 დეკემბერს, 15.00 საათზე, ილიას სახელმწიფო უნივერსიტეტის თეატრში (ი. ჭავჭავაძის გამზ.32) ღამის შოუს სტუდიის წარმომადგენლები გამართავენ კასტინგს სერიალის მსახიობის შესარჩევად. ვისაც სურვილი აქვს, გახდეს სერიალის გმირი, გთხოვთ მობრძანდეთ.

ზემო იმერეთის არქეოლოგიური ექსპედიციის შედეგები
2011-12-26 14:09
28 დეკემბერს, 14:00 საათზე, ილიას სახელმწიფო უნივერსიტეტის G 106 აუდიტორიაში (გ. წერეთლის 2, ყოფილი ენციკლოპედიის შენობა) გაიმართება ილიას სახელმწიფო უნივერსიტეტის მულტიდისციპლინარული არქეოლოგიური ექსპედიციის შედეგების და აღმოჩენების პრეზენტაცია. აღნიშნული ექსპედიცია 2009 წლიდან ხორციელდება ჭიათურის რაიონში უნივერსიტეტის დედამიწის შემსწავლელ მეცნიერებათა ინსტიტუტის პალეოგარემოს კვლევების ლაბორატორიის სამეცნიერო მიმართულების- ”ადამიანი და გარემო. ადამიანის ადაპტაციები გარემოსთან ზემო იმერეთის ბუნებრივი მღვიმეების და ხელოვნური გამოქვაბულების მიხედვით” ფარგლებში.
ჭიათურის რაიონი და ზოგადად, ზემო იმერეთი, არის მსოფლიოს მასშტაბით ადამიანის მიერ ათვისებული ერთ-ერთი უძველესი და მღვიმეებით უმდიდრესი კარსტული რეგიონი. კავკასიასა და საქართველოს ტერიტორიაზე სწორედ აქ დაიწყო ქვის ხანის კვლევა XIX ს-ში და XX ს-ის დასაწყისში. ეს არის ძველი ქვის ხანის სხვადასხვა ეპოქაში პირველყოფილი ადამიანების მიერ მეტად ინტენსიურად დასახლებული მხარე. აქ სახლობდნენ ჰომო ერექტუსებიც (დაახლოებით 700000-დან 300000წწ- მდე), ნეანდერტალელებიც (300000-35 000 წწ-მდე) და ჰომო საპიენს საპიენსებიც (35000 წ-დან).
მულტიდისციპლინარულ მეთოდებში იგულისხმება მეცნიერების ყველა ის მიმართულება და დარგი, რომელიც გარკვეულ ინფორმაციას იძლევა წარსულის სხვადასხვა ეპოქის პელეოგარემოსა და ადამიანთა კულტურაზე (არქეოლოგია, პალეონტოლოგია, პალეობოტანიკა, გენეტიკა და სხვა.)
აღნიშნული კვლევების შედეგად დადგინდა, რომ ადამიანებს ზემო იმერეთის უამრავი მღვიმე სხადასხვა მიზნით ათვისებული ჰქონდათ ისტორიის ყველა ეტაპზე (ძველი ქვის ხანა, ახალი ქვის ხანა, სპილენძ-ქვის ხანა, ბრინჯაოს ხანა, ანტიკური ხანა, შუა საუკუნეები).
ექსპედიცია და ლაბორატორია, პროფესორ ნიკა თუშაბრამიშვილის ხელმძღვანელობით, თანამშრომლობდა და თანამშრომლობს ისეთ უცხოურ წრეებთან, როგორებიცაა: ჰარვარდის, ტარაგონის, ჰიბრიუს, კონექტიკუტის, კორკის, ოქსფორდის, მადრიდის უნივერსიტეტები, პარიზის პრეისტორიული კვლევების სხვადასხვა ცენტრი.

მკვლევარ როლანდ ბურჭულაძის მოხსენება ილიაუნიში
2011-12-26 16:30
2011 წლის 28 დეკემბერს, 18.00 საათზე, ილიაუნის ავსტრიული ბიბლიოთეკის დარბაზში (ქ. ჩოლოყაშვილის 3/5, H 105 – ე აუდიტორია) ილიას უნივერსიტეტის მკვლევარი როლანდ ბურჭულაძე წაიკითხავს მოხსენებას თემაზე: ეთნონიმ იბერიის ეტიმოლოგიისათვის.
დასწრება თავისუფალია.
